As jy, soos die res van die wêreld, genoeg gehad het van 2020, sal Jack Parow en Loki Rothman se nuwe liedjie “Altyd Op Vakansie” jou opcheer.
“Altyd Op Vakansie” is ’n opgewekte goedvoel-kreet vir die somer. Dit sal jou beslis laat beter voel! Dié liedjie en musiekvideo is op Vrydag, 13 November bekendgestel en die video spog alreeds met naby 20 000 kyke!
Dis die temalied van die nuwe Afrikaanse romantiese komedie, Kaalgat Karel, wat vervaardig is deur Boondogle Films se Paul Egan en Meg Rickards (wat ook die regisseur is). Die storie vertel die verhaal van ’n kaalnaeler, Karel (Francois Jacobs), wat halsoorkop verlief raak op ’n pligsgetroue paramedikus, Rita (Christia Visser), wat sy bas red nadat sy mannewales skeefloop, maar daar is een probleem; sy is ’n ernstige en pligsgetroue enkelma wat geen belangstelling het in sy bedrywighede nie.
“Die liedjie gaan oor Karel wat weier om groot te word. Hy wil net pret hê en ’n sorgvrye bestaan voer, sonder verantwoordelikhede. Die ou vat nie die lewe te ernstig op nie.” vertel Rothman.
“Ons het besluit om nie ’n bestaande treffer te gebruik nie, maar eerder iets te skep wat die gees van die fliek vasvang. “Loki en Jack het ’n goeie werksverhouding en ons was nog altyd beïndruk met Jack se talent. Ons het geglo dat hy die perfekte kandidaat sou wees om die regte stoute lirieke op te tower, wat steeds met die hart sal praat. Loki is ook baie goed daarmee om die regte atmosfeer met musiek vas te vang. Die eindresultaat van hulle harde werk, is indrukwekkend. Alhoewel die liedjie spesiaal vir die fliek geskep is, glo ons dat dit ook ’n lewe van sy eie gaan hê,” verduidelik regisseur Meg Richards.
“Ek dink dis ’n lekker partytjieliedjie. Dit gee jou daardie vakansiegevoel en dit is ook die perfekte klankbaan vir diegene met ’n sorgvrye lewe.” vertel Loki Rothman.
“Ons is deeglik bewus van die uitdagende omstandighede waarmee so baie mense tans te doen kry, asook al die onsekerhede op die pad vorentoe”, sê Egan se mede-vervaardiger en skrywer, Meg Rickards, wat ook die regie vir die fliek behartig het. “Dit was werklik ‘n moeilik besluit, veral omdat ons nie kan wag om die film met die res van Suid-Afrika te deel nie. Ons is vol hoop dat teen Erfenis-naweek in September, die prentjie rondom ons drasties beter sal lyk.”